## Odluka Ustavnog suda Republike Hrvatske broj: U-IIIA-64721/2009 od 17. veljače 2010.

### NN 31/2010 (10.3.2010.), Odluka Ustavnog suda Republike Hrvatske broj: U-IIIA-64721/2009 od 17. veljače 2010.

USTAVNI SUD REPUBLIKE HRVATSKE

741

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Nevenka Šernhorst, predsjednica Vijeća, te suci Marko Babić, Slavica Banić, Mario Jelušić, Antun Palarić i Aldo Radolović, članovi Vijeća, odlučujući o ustavnoj tužbi koju je podnio E. R. iz P., kojeg zastupa S. O., odvjetnik u P., na sjednici održanoj 17. veljače 2010. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluke u predmetima koji se vode pred tim sudom pod poslovnim brojevima: Rev-884/08 i Rev-930/08, u najkraćem mogućem roku, ali ne duljem od četiri (4) mjeseca, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe E. R. iz P., određuje se primjerena naknada zbog povrede ustavnog prava zajamčenog člankom 29. stavkom 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 11.400,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) podnositelj je 4. prosinca 2009. podnio ustavnu tužbu radi nedonošenja odluke u razumnom roku. Smatra da u parničnom postupku koji se vodi od 2003. (u odnosu na podnositelja kao umješača od 2004.), pred Općinskim sudom u Puli pod brojem: P-127/03 nije donesena odluka u razumnom roku, čime je povrijeđeno njegovo pravo zajamčeno člankom 29. stavkom 1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Ustavni sud je na temelju navoda iz ustavne tužbe te uvida u spis Općinskog suda u Puli broj: P-127/03, uvida u spise Vrhovnog suda Republike Hrvatske broj Rev-706/06, Rev-884/08 i Rev-930/08, te uvidom u odluku Ustavnog suda broj: U-III-1041/2007, primjenom članka 63. Ustavnog zakona, utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava:

Državno odvjetništvo Republike Hrvatske pred Općinskim sudom u Puli 7. siječnja 2003. podnijelo je tužbu protiv prvotuženika Grada Pule i drugotuženika C. M. T., radi utvrđenja ništavosti sudske nagodbe i dodataka istoj, sklopljenoj između prvo i drugotuženika.

Rješenjem suda broj: P-127/03-2 od 9. siječnja 2003. naređeno je zemljišno-knjižnom odijelu Općinskog suda u Puli upis zabilježbe spora.

Rješenjem suda broj: P-127/03-3 od 9. siječnja 2003. pozvana je drugotužena da postavi punomoćnika za primanje pismena u Republici Hrvatskoj budući se ista nalazi u Italiji.

Rješenjem suda od 13. siječnja 2003. zakazano je ročište za glavnu raspravu za 16. rujna 2003.

Podneskom od 24. siječnja 2003. punomoćnica drugotužene dostavila je u spis punomoć za zastupanje.

Rješenjem suda zemljišno-knjižnog odijela broj: Z-212/03 od 16. siječnja 2003. dopuštena je djelomična zabilježba spora.

Rješenjem suda od 31. siječnja 2003. predloženo je zakazano ročište na 20. ožujka 2003.

Dana 19. veljače 2003. drugotužena je podnijela žalbu protiv rješenja suda broj: P-127/03-2 od 9. siječnja 2003.

Podneskom od 25. veljače 2003. prvotuženi je dao odgovor na tužbu.

Podneskom od 26. veljače 2003. drugotužena je dala odgovor na tužbu.

Ročište za glavnu raspravu održano je 20. ožujka 2003.

Podneskom od 10. travnja 2003. podnositelj kao umješač na strani tužitelja zatražio je stupanje u parnicu.

Rješenjem suda od 24. travnja 2003. odgođeno je ročište za glavnu raspravu zakazano za 20. svibnja 2003.

Podneskom od 24. rujna 2003. podnositelj je požurio rad suda te donošenje rješenja o prihvaćanju stupanja u parnicu u svojstvu umješača.

Podneskom od 29. rujna 2003. R. i. o. d.d. R. zatražila je od suda da stupi u parnicu kao umješač na strani tužitelja.

Spis je presigniran na drugog suca.

Podneskom od 30. listopada 2003. drugotužena se usprotivila prijedlogu umješača R. i. o. d.d. R.

Ročište za glavnu raspravu održano je 28. siječnja 2004. na kojem je dopušteno sudjelovanje podnositelju kao umješaču, glavna rasprava je zaključena te je zakazano ročište za objavu presude.

Rješenjem suda broj: P-127/03-31 od 2. veljače 2004. preotvorena je glavna rasprava te je zakazano ročište za glavnu raspravu za 19. veljače 2004.

Na ročištu održanom 19. veljače 2004. glavna rasprava je zaključena te je donijeta presuda i rješenje broj: P-127/03-34 kojim se djelomično usvaja tužbeni zahtjev a djelomično se odbacuje tužba.

Podneskom od 15. ožujka 2004. podnositelj je zatražio donošenje dopunskog rješenja o troškovima postupka, podredno je izjavio žalbu. Isto je povukao podneskom od 22. ožujka 2004.

Žalbu protiv prvostupanjske presude izjavio je prvotuženik dana 29. ožujka 2004., drugotužena 1. travnja 2004.

Dana 7. svibnja 2004. spis je sa popratnim izvješćem otpremljen Županijskom sudu u Puli.

Podnositelj je dana 26. svibnja 2004. sudu dostavio odgovor na žalbu.

Županijski sud u Puli presudom broj: Gž-1850/04-4 od 14. studenog 2005. odbio je žalbe tuženika kao neosnovane.

Drugotužena je 30. siječnja 2006. izjavila reviziju.

Podneskom od 29. ožujka 2006. podnositelj je dao odgovor na reviziju.

Spis je s popratnim izvješćem otpremljen 7. srpnja 2006. Vrhovnom sudu na odlučivanje.

Vrhovni sud Republike Hrvatske donio je rješenje broj: Rev-706/06-2 od 14. prosinca 2006. kojim je odbacio reviziju kao nedopuštenu.

Drugotužena je 15. ožujka 2007. podnijela ustavnu tužbu protiv odluke Vrhovnog suda.

Ustavni sud Republike Hrvatske odlukom broj: U-III-1041/2007 od 24. lipnja 2008. usvojio je ustavnu tužbu i ukinuo je rješenje Vrhovnog suda Republike Hrvatske te predmet vratio istom na ponovni postupak.

Odluka Ustavnog suda otpremljena je Vrhovnom sudu Republike Hrvatske gdje je ista zaprimljena dana 16. srpnja 2008. pod brojem Rev-884/08.

Općinski sud u Puli, uz popratno izvješće, 6. kolovoza 2008. otpremio je spis Vrhovnom sudu Republike Hrvatske. Isti je zaprimljen dana 11. kolovoza 2008. pod brojem: Rev-930/08.

Vrhovni sud Republike Hrvatske nije donio odluke.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je podnesena 7. siječnja 2003.

Podnositelj je kao umješač na strani tužitelja stupio u parnicu rješenjem suda od 28. siječnja 2004.

Prvostupanjska odluka donesena je 19. veljače 2004., drugostupanjska 14. studenog 2005., revizijska 14. prosinca 2006. godine.

Odluka Ustavnog suda donesena je 24. lipnja 2008.

Predmet je, po odluci Ustavnog suda, vraćen na ponovni postupak Vrhovnom sudu 16. srpnja 2008. gdje se vodi pod dva broja Rev-884/08 i Rev-930/08.

Do dana donošenja odluke Ustavnog suda postupak nije okončan, pa Ustavni sud utvrđuje da je do dana donošenja odluke Ustavnog suda, u odnosu na podnositelja kao umješača, postupak trajao šest (6) godina i dvadeset (20) dana.

4.2. POSTUPANJE NADLEŽNOG SUDA

Postupak se u razmatranom, pravno relevantnom razdoblju vodio pred Općinskim sudom u Puli, koji je sveukupno održao tri (3) ročišta za glavnu raspravu.

Podnositelj je podneskom od 10. travnja 2003. zatražio od Općinskog suda u Puli da se upusti u parnicu kao umješač na strani tužitelja.

Općinski sud u Puli je na ročištu održanom 28. siječnja 2004. donio rješenje kojim se prihvaća sudjelovanje podnositelja kao umješača na strani tužitelja.

Općinski sud u Puli donio je presudu broj: P-127/03, koja je objavljena na ročištu 19. veljače 2004. godine.

Povodom žalbi prvo i drugotuženika Županijski sud u Puli je presudom broj: Gž-1850/04-4 od 14. studenog 2005. odbio žalbe i potvrdio je prvostupanjsku presudu.

Postupak se povodom revizije drugotužene nastavio pred Vrhovnim sudom Republike Hrvatske pod brojem: Rev-706/06. Vrhovni sud Republike Hrvatske donio je rješenje broj: Rev-706-06-2 od 14. prosinca 2006. kojim je odbacio reviziju kao nedopuštenu.

Drugotužena je 15. ožujka 2007. podnijela ustavnu tužbu protiv odluke Vrhovnog suda.

Ustavni sud Republike Hrvatske odlukom broj: U-III-1041/2007 od 24. lipnja 2008. usvojio je ustavnu tužbu i ukinuo je rješenje Vrhovnog suda Republike Hrvatske te predmet vratio istom na ponovni postupak.

Predmet se trenutno nalazi pred Vrhovnim sudom Republike Hrvatske gdje se vodi pod brojevima Rev-884/08 i Rev-930/08.

U odnosu na podnositelja duljina postupka se razmatra, kao pravno relevantno vrijeme vođenja postupka, od trenutka kada mu je rješenjem Općinski sud u Puli odobrio miješanje u parnicu na strani tužitelja, a to je od 28. siječnja 2004., pa do donošenja odluke Ustavnog suda.

4.3. PONAŠANJE PODNOSITELJA USTAVNE TUŽBE
(UMJEŠAČA U PARNIČNOM POSTUPKU)

Podnositelj ustavne tužbe, kao umješač na strani tužitelja u sudskom postupku, prema utvrđenju Ustavnog suda, nije pridonio trajanju sudskog postupka.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju radi o složenom predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju od preko šest (6) godina te je još uvijek u tijeku. Imajući u vidu sve navedene činjenice i okolnosti, Ustavni sud je utvrdio da je dugim trajanjem parničnog postupka podnositelju povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njegovim pravima ili obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otprema odluka u roku osam (8) dana od dana njihove otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-64721/2009

Zagreb, 17. veljače 2010.

USTAVNI SUD REPUBLIKE HRVATSKE

Predsjednica Vijeća
mr. sc. Nevenka Šernhorst, v. r.

Odluka, NN 31/2010-741